
Az északkelet magyarországi köznemesség 18. századi családi reprezentációja, különös tekintettel a kölcsei Kende családra

A tanulmány az északkelet-magyarországi birtokos nemes családoknak az önmagukról kifelé megjelenített képét vizsgálja, összehasonlítva azt a polgári és főnemesi reprezentációval.

A szerző a genealógiai, heraldikai és művészettörténeti források segítségével, egy a helyi társadalom által elvárt külső kritériumokat érintő köznemesi eszményképet tár fel, amely a kora újkorban állandó, kontinuus képet mutat. A kölcsei Kende család jó forrásadottságaival, modellszerű szokásaival és családi stratégiájával különösen jó példaként szolgál e téren. Ezen felül a család egyik tagja, Kende János (?-~1770) kassai területi biztos az, aki a genealógia terén folytatott munkájával megközelíti a főnemesi családi reprezentáció szintjét. Az általa elkészített nagyméretű és pontos információkat tartalmazó, családi legendákat és fikciókat kerülő genealógiai-tábla magyarországi szinten is ritkaságnak számít.

A helyi nemesség patronálással, címeres pecséthasználattal és leszármazással kapcsolatos, valamint lakókörnyezeti reprezentációja segítségével az élet minden területén jelenlevőségét és rangját mutatja a társadalom irányába. Lényegi változást a köznemesi reprezentációban majd a 19. századtól kezdve látunk, tehát a bemutatott jelenség egyfajta kora újkori köznemesi családi reprezentációs előképnek tekinthető. Ennek pedig a köznemesi eszményképe a családok régmúltra visszatekintő, folytonos mivolta és az élet minden területére kiterjedő jelenlevősége.



